Betogings oor water vlam op in NoordwesArgieffoto. Foto: @nthandeka, Twitter Die polisie handhaaf ŉ sterk teenwoordigheid in talle dele van Noordwes nadat gewelddadige protesoptrede plek-plek opgevlam het. Genl.maj. Ryno Naidoo, waarnemende provinsiale polisiekommissaris, het die betogings in die plaaslike owerhede Madibeng (Brits en omgewing) en Moretele (ŉ landelike munisipaliteit in die noordoostelike uithoek van Noordwes), ten sterkste veroordeel. “Die oproer in die Brits-omgewing en dié in Madibeng hou nie met mekaar verband nie,” het brig. Sabata Mokgwabone, provinsiale polisiewoordvoerder, by navraag aan Maroela Media gesê, “maar die betogers in Damonsville en Mothutlung (tussen Brits en Pretoria) asook dié in Mathibestad in Moretele het water[voorsiening] geëis.” In dié nedersetting teen die grens by Limpopo het betogers glo ŉ waghuis en gemeenskapsaal aan die brand gesteek. “As deel van ons pogings om die orde te herstel, het die polisie daarin geslaag om 33 verdagtes vir openbare geweld in hegtenis te neem,” sê Mokgwabone. Op Brits het die polisie twee groepe uiteengejaag wat naby die plaaslike owerheid se kantoor slaags geraak het. Mokgwabone sê dis onduidelik wat tot die geveg gelei het, maar die vrede is herstel. Polisiebeamptes hou ŉ wakende oog oor die nedersettings Damonsville en Mothutlung tussen Pretoria en Brits waar inwoners paaie met verskeie voorwerpe versper het terwyl hulle op watervoorsiening aangedring het. Ook in Letlhabile (noordoos van Pretoria) is polisiebeamptes ontplooi nadat inwoners die pad Brits toe met klippe en brandende motorbande versper het. “Hulle het na bewering verbygaande motoriste met klippe bestook,” sê Mokgwabone. “Tydens dié oproer het die insittendes van ŉ wit Mercedes-Benz wat in die rigting van Brits onderweg was, na bewering willekeurig op oproermakers begin skiet,” sê Mokgwabone. “ŉ Petrolbom is na ŉ voertuig gegooi en een [betoger] is beseer deur ŉ koeël wat uit die Mercedes-Benz geskiet is.” Volgens hom het die petrolbomontploffing twee voertuie laat vlam vat. “Die verdagtes het gevlug en word nog gesoek.” Eindelik kon lede van die polisie se eenheid vir openbare orde die skare uiteendryf en vier oproeriges in hegtenis neem. Naidoo doen ŉ beroep op betogers om hulle van eiendombeskadiging te weerhou. Hy vra inwoners moet met die polisie saamwerk om “misdadige elemente” aan die kaak te stel. Theo Venter, politieke en beleidspesialis van die Noordwes-Universiteit se Sakeskool, sê die waterprobleme in Madibeng het ŉ lang aanloop. “Die voorsiening van water het alles basies tot stilstand gekom weens swak bestuur in die plaaslike owerheid.” Hy sê dis een van die groot kopsere in Noordwes waaraan selfs in voormalige premier Supra Mahumapelo se tyd reeds aandag geskenk is, maar die infrastruktuur het so ver agteruitgegaan dat dit moeilik sal wees om die probleem op te los. “Mense betoog elke keer dat die watervoorsiening onderbreek word,” sê Venter. “Dit raak almal, in nedersettings en townships asook op die dorpe.”